作者:李曾伯
標題:沁園春
內容:大江之西，康廬之陰，壯哉此州。有舳櫓千里，旌旗百萬，襟喉上國，屏翰中流。彈壓鯨波，指麾虎渡，著此商川萬斛舟。青氈舊，看崇詩說禮，緩帶輕裘。十年泉石優遊。久高臥元龍百尺樓。正九重側席，相期巖弼，一賢砥柱，聊試邊籌。了卻分弓，歸來調鼎，得見茂洪何復憂。談兵暇，問琵琶歌曲，無恙還不。